钦定古今图书集成/明伦汇编/氏族典/第134卷 > 《廖用贤尚友录》 > 秦初
## 钦定古今图书集成/明伦汇编/氏族典/第134卷 > 《廖用贤尚友录》 > 秦初

按《万姓统谱》：“初字性初，以进士起家，官翰林检讨、中
书舍人，迁礼部主事。敦裕醇厚，行谊如古人。居太学
时，同舍生以使命去，妻死无主，初为之经纪丧事甚
周。有金安者，除后山卫经历，当之任，贫无以治装，初
脱所乘驴，资遣之，徒步出入。后在史馆，皂人尝失马
以逸告，人疑皂为盗，当穷治。初曰：‘我未尝寡恩，人必
不负我’。”后马果得于他所。乡人有积不义者，富于财，
礼币为其母请铭，初诿曰：“吾文不足以荣若母。”卒不
许。终于官。